ΚΑΝΟΝΙΣΜΟΣ (ΕΟΚ) αριθ. 465/92 ΤΗΣ ΕΠΙΤΡΟΠΗΣ της 27ης Φεβρουαρίου 1992 περί εφαρμογής μέτρων σχετικά με τη διάδοση γνώσεων όσον αφορά τη δυναμωτική και θρεπτική αξία του γάλακτος και των γαλακτοκομικών προϊόντων

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 1079/77 του Συμβουλίου της 17ης Μαΐου 1977 περί εισφοράς συνυπευθυνότητος και μέτρων προς διεύρυνση των αγορών στον τομέα του γάλακτος και των γαλακτοκομικών προϊόντων (1), όπως τροποποιήθηκε τελευταία από τον κανονισμό (ΕΟΚ) αριθ. 1632/91 (2), και ιδίως το άρθρο 4,

Εκτιμώντας:

ότι τα μέτρα για την προώθηση των πωλήσεων και τη διαφήμιση στον τομέα του γάλακτος και των γαλακτοκομικών προϊόντων άρχισαν να εφαρμόζονται στην Κοινότητα το 1978 και ότι συνεχίζονται έκτοτε- ότι, ωστόσο, διαπιστώθηκε ότι οι καταναλωτές είναι συχνά ανεπαρκώς ενημερωμένοι όσον αφορά τη δυναμωτική και θρεπτική αξία του γάλακτος και των γαλακτοκομικών προϊόντων- ότι, επομένως, είναι σκόπιμο να ανακοινώνονται στους καταναλωτές οι τελευταίες γνώσεις επί των θρεπτικών ιδιοτήτων των προϊόντων αυτών- ότι πρέπει να κληθούν οι οργανώσεις που πληρούν τις απαραίτητες προϋποθέσεις να προτείνουν αναλυτικά προγράμματα μέτρων και ότι πρέπει να αναλάβουν την εκτέλεσή τους-

ότι οι οργανώσεις που είναι επιφορτισμένες με τη λήψη των εν λόγω μέτρων πρέπει να πληρούν ορισμένες προϋποθέσεις- ότι, ειδικότερα, οι δραστηριότητες των ενδιαφερόμενων οργανώσεων δεν πρέπει να υπάρχει το ενδεχόμενο να αντίκεινται στο στόχο της προώθησης των πωλήσεων γαλακτοκομικών προϊόντων- ότι, συνεπώς, είναι αναγκαίο να αποκλειστούν οι προτάσεις που προέρχονται από επιχειρήσεις, των οποίων η δραστηριότητα αφορά την παραγωγή, τη διάθεση ή την προώθηση της πώλησης προϊόντων απομίμησης του γάλακτος και των γαλακτοκομικών προϊόντων-

ότι προκειμένου να εξασφαλιστεί η τήρηση της προθεσμίας για την υποβολή της έκθεσης εκ μέρους του συμβαλλόμενου πρέπει να προβλεφθεί η παρακράτηση ορισμένου ποσοστού από τη χορηγούμενη κοινοτική ενίσχυση σε περίπτωση υπέρβασης της προθεσμίας-

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχείρισης Γάλακτος και Γαλακτοκομικών Προϊόντων,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

1. Σύμφωνα με τους όρους που προβλέπονται στον παρόντα κανονισμό, χρηματοδοτούνται μέτρα για τη διάδοση γνώσεων επί της δυναμωτικής και θρεπτικής αξίας του γάλακτος και των γαλακτοκομικών προϊόντων που προορίζονται για την ανθρώπινη κατανάλωση.

Τα μέτρα προορίζονται κυρίως για ομάδες στόχους όπως τα μέλη του ιατρικού συλλόγου, οι εκπαιδευτικοί και κατηγορίες καταναλωτών που επιλέγονται συναρτήσει κατάλληλων αντικειμενικών κριτηρίων, όπως για παράδειγμα η ηλικία. Για τα μέτρα αυτά πρέπει να χρησιμοποιηθούν τα αποτελεσματικότερα μέσα πληροφορήσεως, συμπεριλαμβανομένης της τηλεοράσεως.

2. Κατά την έννοια της παραγράφου 1, ως μέτρα νοούνται:

α) η εφαρμογή ενημερωτικού προγράμματος όσον αφορά τα ακόλουθα θέματα:

- διαιτολόγιο και νόσοι της στεφανιαίας (CHD),

- άλλοι παράγοντες κινδύνου CDH,

- διαιτολόγιο και αιμοστατική λειτουργία,

- διαιτολόγιο και καρκίνος,

- διαιτολόγιο και ανοσοποιητική λειτουργία,

- διατροφή των βρεφών,

- ρόλος του ασβεστίου στη διατροφή,

- τροφικά μικροστοιχεία,

- μη ανοχή στη λακτόζη,

- αλλεργία στις πρωτεΐνες του γάλακτος,

- θρεπτικές ιδιότητες των γαλακτοκομικών προϊόντων-

β) η συγκέντρωση και αξιολόγιση επιστημονικών γνώσεων.

3. Τα μέτρα εκτελούνται σε προθεσμία δύο ετών από την υπογραφή της σύμβασης που αναφέρεται στο άρθρο 5 παράγραφος 1 στοιχείο β).

4. Η προθεσμία εκτελέσεως που καθορίζεται στην παράγραφο 3 δεν αποκλείει το ενδεχόμενο να συμφωνηθεί εκ των υστέρων μια ενδεχόμενη παράτασή της, εάν ο συμβαλλόμενος υποβάλει στην αρμόδια αρχή σχετική αίτηση πριν από τη λήξη των εν λόγω προθεσμιών και αποδείξει ότι, λόγω εξαιρετικών περιστάσεων για τις οποίες δεν ευθύνεται ο ίδιος, είναι αδύνατο να τηρήσει την αρχική προθεσμία. Ωστόσο, η παράταση αυτή δεν πρέπει να υπερβαίνει τους έξι μήνες.

Άρθρο 2

1. Τα μέτρα προώθησης που αναφέρονται στο άρθρο 1:

α) προτείνονται, με εξαίρεση τα μέτρα που αναφέρονται στο άρθρο 1 παράγραφος 2 στοιχείο β), από οργανώσεις που διαθέτουν πολυετή πείρα σε θέματα διαφημίσεως του γάλακτος και των γαλακτοκομικών προϊόντων, ιδίως όσον αφορά τις θρεπτικές τους ιδιότητες- για κάθε κράτος μέλος λαμβάνεται υπόψη μόνο μία πρόταση για τα μέτρα που αναφέρονται στο άρθρο 1 παράγραφος 2 στοιχείο α)-

β) εκτελούνται από την οργάνωση που υποβάλλει την πρόταση ή την προσφορά. Σε περίπτωση που πρέπει να μεσολαβήσει τρίτος για την εκτέλεση της σύμβασης η πρόταση ή η προσφορά περιλαμβάνει αίτηση παρέκκλισης δεόντως αιτιολογημένη-

γ) πρέπει:

- να χρησιμοποιηθούν τα πλέον κατάλληλα μέσα, προκειμένου να επιτευχθεί η μεγαλύτερη δυνατή αποτελεσματικότητα του ληφθέντος μέτρου,

- να ληφθούν υπόψη οι ειδικές συνθήκες εμπορίας και κατανάλωσης του γάλακτος και των γαλακτοκομικών προϊόντων στο ενδιαφερόμενο κράτος μέλος,

- να μην αντικαθιστούν παρόμοια μέτρα αλλά, κατά περίπτωση, να καθιστούν δυνατή τη διεύρινσή τους.

Δεν θα ληφθούν υπόψη προτάσεις ή προσφορές προερχόμενες από οργανώσεις που ασχολούνται εν μέρει ή αποκλειστικά με την παραγωγή, την πώληση ή την προώθηση προϊόντων απομίμησης γάλακτος και γαλακτοκομικών προϊόντων.

2. Τα μέτρα που αναφέρονται στο άρθρο 1 εκτελούνται από οργανώσεις, οι οποίες:

α) πληρούν τις απαραίτητες προϋποθέσεις και διαθέτουν την αναγκαία πείρα-

β) εξασφαλίζουν την επιτυχή έκβαση των εργασιών.

3. Η χρηματοδότηση της Κοινότητας περιορίζεται στο 100 % των δαπανών.

4. Για την εφαρμογή της παραγράφου 3, δεν λαμβάνονται υπόψη τα διοικητικά έξοδα που προκύπτουν από την εκτέλεση των μέτρων.

5. Τα γενικά έξοδα που προκύπτουν από την εκτέλεση των μέτρων, που αναφέρονται στο άρθρο 1, αναλαμβάνονται μέχρι ποσοστού 2 % του εγκριθέντος συνολικού ποσού, και μέχρι ποσού 10 000 Ecu κατ' ανώτατο όριο.

Άρθρο 3

1. Οι ενδιαφερόμενοι διαβιβάζουν στην αρμόδια αρχή την οποία ορίζει το κράτος μέλος στο οποίο βρίσκεται η έδρα της εταιρείας τους, η οποία καλείται εφεξής "αρμόδια αρχή", λεπτομερείς προτάσεις σχετικά με τα μέτρα που αναφέρονται στο άρθρο 1 παράγραφος 2.

Οι προτάσεις πρέπει να περιέλθουν στην αρμόδια αρχή πριν από την 1η Μαΐου 1992. Σε περίπτωση αθέτησης της εν λόγω προθεσμίας, η πρόταση θεωρείται εξ υπαρχής άκυρη.

2. Οι αρμόδιες αρχές καθώς και οι λοιποί κανόνες, όσον αφορά την υποβολή των προτάσεων, εμφαίνονται στο παράρτημα.

Άρθρο 4

1. Η πλήρης πρόταση ή η πλήρης προσφορά περιέχει:

α) το ονοματεπώνυμο και τη διεύθυνση του ενδιαφερόμενου-

β) όλες τις διευκρινίσεις για τα προτεινόμενα μέτρα, με λεπτομερή περιγραφή, αιτιολόγιση καθώς και αναφορά των προθεσμιών εκτέλεσης των αναμενόμενων αποτελεσμάτων και των τρίτων που ενδεχομένως παρεμβάλλονται στην εκτέλεση-

γ) αναλυτική παρουσίαση της προβλεπόμενης στρατηγικής που ακολουθείται για το συνολικό πρόγραμμα-

δ) την τιμή άνευ φόρου, σε Ecu, που ζητείται για τα μέτρα, καθώς και αναφορά της κατανομής του συνολικού ποσού μεταξύ των διαφόρων κονδυλίων καθώς και του αντίστοιχου σχεδίου χρηματοδότησης-

ε) τον επιθυμητό τρόπο καταβολής της κοινοτικής χρηματοδότησης σύμφωνα με το άρθρο 7 παράγραφος 1 στοιχεία α), β) ή γ).

2. Μια πρόταση ή προσφορά ισχύει εφόσον συνοδεύεται από γραπτή δέσμευση για την τήρηση των διατάξεων του παρόντος κανονισμού καθώς και των κριτηρίων διαχείρισης που θεσπίζονται από τις υπηρεσίες της Επιτροπής και τίθενται στη διάθεση των ενδιαφερόμενων από την αρμόδια αρχή ή την Επιτροπή. Τα εν λόγω κριτήρια διαχείρισης επισυνάπτονται στη σύμβαση που αναφέρεται στο άρθρο 5 παράγραφος 1 στοιχείο β) και αποτελούν αναπόσπαστο μέρος αυτών.

Άρθρο 5

1. Όσον αφορά τα μέτρα που αναφέρονται στο άρθρο 1 παράγραφος 2:

α) πριν από την 1η Ιουνίου 1992, η αρμόδια αρχή καταρτίζει κατάλογο όλων των προτάσεων που έχουν ληφθεί και διαβιβάζει στην Επιτροπή τον εν λόγω κατάλογο, καθώς και αντίγραφο κάθε πρότασης, συμπεριλαμβανομένων των τυχών συμπληρωματικών δικαιολογητικών και αιτιολογημένη γνώμη στην οποία αναφέρεται κυρίως κατά πόσον η πρόταση συμφωνεί ή όχι με τις εφαρμοζόμενες διατάξεις-

β) κατόπιν ακροάσεως των ενδιαφερόμενων οικονομικών κύκλων και μετά από εξέταση των προτάσεων από την επιτροπή διαχείρισης γάλακτος και γαλακτοκομικών προϊόντων σύμφωνα με το άρθρο 31 του κανονισμού (ΕΟΚ) αριθ. 804/68 του Συμβουλίου (3), η Επιτροπή καταρτίζει τον κατάλογο των προτάσεων που επιλέγονται για χρηματοδότηση και καθορίζει την προθεσμία πριν από τη λήξη της οποίας οι αρμόδιες αρχές συνάπτουν τις συμβάσεις με τους ενδιαφερόμενους σχετικά με τα μέτρα που έχουν επιλεγεί. Οι συμβάσεις αυτές συνάπτονται σε πρωτότυπα ισάριθμα προς τον αριθμό των συμβαλλομένων, με βάση την τυποποιημένη σύμβαση την οποία η Επιτροπή θέτει στη διάθεση των αρμόδιων αρχών.

2. Κάθε ενδιαφερόμενος ενημερώνεται το ταχύτερο δυνατό από την αρμόδια αρχή ή την Επιτροπή για την απόφαση που έχει ληφθεί ως προς την πρόταση ή την προσφορά που έχει υποβάλει.

Άρθρο 6

1. Οι συμβάσεις που αναφέρονται στο άρθρο 5 παράγραφος 1 στοιχείο β) περιλαμβάνουν τις διατάξεις του άρθρου 4 παράγραφοι 1 και 2 ή παραπέμπουν σ' αυτές, και συμπληρώνουν, κατά περίπτωση, τις εν λόγω διατάξεις με πρόσθετους όρους.

2. Η αρμόδια αρχή:

α) διαβιβάζει αμέσως στην Επιτροπή αντίγραφο της σύμβασης-

β) μεριμνά για την τήρηση των διατάξεων της σύμβασης, προβαίνοντας ιδίως σε επιτόπιους ελέγχους.

Άρθρο 7

1. Η αρμόδια αρχή καταβάλλει στον ενδιαφερόμενο, ανάλογα με την επιλογή του η οποία εκφράζεται στην πρόταση ή στην προσφορά:

α) εντός έξι εβδομάδων από την ημερομηνία σύναψης της σύμβασης, μία μόνο προκαταβολή η οποία αντιστοιχεί στο 60 % της κοινοτικής συνεισφοράς ή της κοινοτικής χρηματοδότησης ή

β) ανά διαστήματα τεσσάρων μηνών, τέσσερις ισόποσες προκαταβολές, η καθεμία από τις οποίες αντιστοιχεί στο 20 % της κοινοτικής συνεισφοράς ή χρηματοδότησης. Η πρώτη προκαταβολή πρέπει να πληρωθεί εντός έξι εβδομάδων από την ημερομηνία συνάψεως της σύμβασης ή

γ) εντός προθεσμίας έξι εβδομάδων από την ημερομηνία συνάψεως της σύμβασης, μία εφάπαξ προκαταβολή, η οποία αντιστοιχεί στο 80 % της κοινοτικής συνεισφοράς ή χρηματοδότησης. Ο εν λόγω τρόπος πληρωμής μπορεί να συμφωνηθεί μόνο για μέτρα, η εκτέλεση των οποίων πρέπει να ολοκληρωθεί δύο μήνες κατ' ανώτατο όριο μετά από την ημερομηνία συνάψεως της σύμβασης.

Ωστόσο, κατά την εκτέλεση της σύμβασης, η Επιτροπή ή η αρμόδια αρχή μπορεί να αναβάλει την καταβολή μιας προκαταβολής εν όλω ή εν μέρει, σε περίπτωση που διαπιστωθεί, ιδίως κατά τους ελέγχους που αναφέρονται στο άρθρο 6 παράγραφος 2 στοιχείο β), ότι σημειώθηκαν παρατυπίες κατά την εκτέλεση των εν λόγω μέτρων ή ότι παρήλθε σημαντικός χρόνος μεταξύ της προβλεπόμενης για την καταβολή της προκαταβολής ημερομηνίας και της ημερομηνίας κατά την οποία ο ενδιαφερόμενος πρόκειται να προβεί στις προβλεπόμενες δαπάνες-

2. Η καταβολή κάθε προκαταβολής εξαρτάται από την παροχή εγγύησης στην αρμόδια αρχή, η οποία αντιστοιχεί στο ποσό της προκαταβολής επαυξημένο κατά 10 %.

3. Η αποδέσμευση της εγγύησης και η καταβολή του υπολοίπου ποσού εξαρτώνται από:

α) τη διαβίβαση της έκθεσης που αναφέρεται στο άρθρο 8 παράγραφος 1 και την επαλήθευση των στοιχείων αυτής της έκθεσης-

β) τη διαπίστωση από την αρμόδια αρχή ότι ο ενδιαφερόμενος έχει εκπληρώσει τις υποχρεώσεις του.

4. Εφόσον δεν πληρούνται οι όροι που αναφέρονται στην παράγραφο 3, οι εγγυήσεις καταπίπτουν. Στην περίπτωση αυτή, αφαιρείται το σχετικό ποσό από τις δαπάνες του Ευρωπαϊκού Γεωργικού Ταμείου Προσανατολισμού και Εγγυήσεων (ΕΓΤΠΕ), τμήμα Εγγυήσεων, και ειδικότερα από τις δαπάνες για τα μέτρα που αναφέρονται στο άρθρο 4 του κανονισμού (ΕΟΚ) αριθ. 1079/77.

Άρθρο 8

1. Οι ενδιαφερόμενοι, οι οποίοι είναι υπεύθυνοι για ένα από τα μέτρα που αναφέρονται στο άρθρο 1, διαβιβάζουν στην Επιτροπή και στην αρμόδια αρχή, εντός τεσσάρων μηνών από τη ημερομηνία λήξης της προθεσμίας που ορίζεται στη σύμβαση για την εκτέλεση των δράσεων, αναλυτική έκθεση για τη χρήση των χορηγούμενων κοινοτικών κεφαλαίων καθώς και για τα αναφερόμενα αποτελέσματα των συγκεκριμένων μέτρων, ιδίως για την εξέλιξη της αγοράς γάλακτος και γαλακτοκομικών προϊόντων. Αν η έκθεση υποβληθεί μετά από την προβλεπόμενη προθεσμία των τεσσάρων μηνών, τότε παρακρατείται από την κοινοτική χρηματοδότηση ποσοστό 10 % για κάθε μήνα καθυστέρησης.

2. Η αρμόδια αρχή διαβιβάζει στην Επιτροπή πιστοποιητικό περάτωσης των εργασιών για κάθε σύμβαση που έχει εκτελεσθεί καθώς και αντίγραφο της τελικής έκθεσης.

Άρθρο 9

Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 27 Φεβρουαρίου 1992. Για την Επιτροπή

Ray MAC SHARRY

Μέλος της Επιτροπής

(1) ΕΕ αριθ. L 131 της 26. 5. 1977, σ. 6. (2) ΕΕ αριθ. L 150 της 15. 6. 1991, σ. 23. (3) ΕΕ αριθ. L 148 της 28. 6. 1968, σ. 13.

ΠΑΡΑΡΤΗΜΑ

Σύμφωνα με το άρθρο 3 παράγραφος 2 του κανονισμού (ΕΟΚ) αριθ. 465/92 της Επιτροπής της 27ης Φεβρουαρίου 1992 περί εφαρμογής μέτρων σχετικά με τη διάδοση γνώσεων όσον αφορά τη δυναμωτική και θρεπτική αξία του γάλακτος και των γαλακτοκομικών προϊόντων, γνωστοποιείται στους ενδιαφερόμενους ότι οι προτάσεις πρέπει να απευθύνονται, εντός των οριζόμενων προθεσμιών σε ένα πρότυπο και πέντε αντίγραφα με συστημένη επιστολή ή με κομιστή και έναντι αποδείξεως παραλαβής, στις ακόλουθες αρμόδιες αρχές:

Κράτος μέλος Αρμόδια αρχή Βέλγιο Office national du lait

Rue Froissart 95-99

B-1040 Bruxelles Δανία EF-Direktoratet

Frederiksborggade 18

DK-1360 Kobenhavn K Γερμανία Bundesanstalt fuer landwirtschaftliche Marktordnung (BALM)

Adickesallee 40

D-6000 Frankfurt am Main Ελλάδα ΥΔΑΓΕΠ

Αχαρνών 5

GR-Αθήνα Γαλλία Office national interprofessionnel du lait et des produits laitiers (ONILAIT)

2, rue Saint-Charles

F-75740 Paris Cedex 15 Ιρλανδία Department of Agriculture - Dairying Division

Floor 2

Centre Agriculture House

Kildare Street

IRL-Dublin 2 Ιταλία Azienda di Stato per gli interventi sul Mercato Agricolo (AIMA)

Via Palestro 81

I-00198 Roma Λουξεμβούργο Service technique de l'agriculture

16, route d'Esch

L-1470 Luxembourg Κάτω Χώρες Produktschap voor Zuivel

Sir Winston Churchilllaan 275

NL-2288 EA Rijswijk (ZH) Ηνωμένο Βασίλειο Intervention Board for Agricultural Produce

External Trade Division

Lancaster House

Newcastle-upon-Tyne

NE4 7YE Ισπανία Secretaria General de Alimentacion

Ministerio de Agricultura, Pesca y Alimentacion

Paseo Infanta Isabel 1

E-28014 Madrid Πορτογαλία Instituto Nacional de Intervencao e Garantia Agricola (INGA)

Rua Camilo Castelo

Branco, 45, 2o

P-1000 Lisboa